
Háborús konfliktusok gazdasági hatásai Magyarországon

Tudományos diákköri dolgozatunk témáját a Magyarországot is érintő mind a múltban, mind a jelenben is zajló háborús konfliktusok ihlették. Ahogyan az I. és II. világháború, úgy az orosz-ukrán fegyveres konfliktus is kihatással volt a magyar gazdaságra, ezért fontosnak tartottuk egy olyan tanulmány elkészítését, amely magába foglalja mindezt. 
Dolgozatunk egy történelmi áttekintéssel kezdődik, melyben a világháborúk okozta gazdasági károkat demonstráltuk statisztikai adatokkal alátámasztva. A második fejezettől pedig a dolgozatunk fő profilját alkotó orosz-ukrán fegyveres konfliktus előzményeivel és következményeivel folytattuk, melyhez egy szekunder és egy primer kutatást is egyaránt végeztünk. A 2022-es év egy meghatározó éve volt az európai gazdaságnak, különösképpen Oroszország és Ukrajna gazdaságának. A háború okozta gazdasági veszteségek, valamint emberi nehézségek kihatással voltak mind a magyar, mind a környező országok gazdaságaira. 
Tanulmányunkban elsősorban az orosz-ukrán fegyveres konfliktus gazdasági hatásait vizsgáltuk meg különböző szegmensenként. Kutatásunk során többek között arra kerestük a választ, hogy a megnövekedett infláció hogyan hatott az átlag magyar fogyasztók fogyasztási szokásaira, valamint, hogy mit képesek és hajlandók megtenni a fogyasztók annak érdekében, hogy költségeiket a leghatékonyabban minimalizálni tudják. 
Szekunder kutatásunkban a vállalatok által biztosított hatósági áras termékek beszerzési árainak változását vizsgáltuk, hogy egy év alatt mennyit változott, és ez mekkora veszteséget jelentett a kereskedelmi ágazatnak. Ezzel azt is megvizsgálva, hogy érdemes-e az árstopot fenntartani.
Primer kutatásunkban a fogyasztási és vásárlási szokások mellett olyan demográfiai adatokkal kapcsolatos kérdéseket is vizsgáltunk, melyek meghatározó tényezők voltak a kutatásunk eredményeiben. (Például foglalkoztatottság, iskolai végzettség vagy nettó jövedelem.)
Konklúzióként azt a következtetést vonhatjuk le a mintában szereplő megkérdezettek (N=342) válaszadásai alapján, hogy egy átlag magyar fogyasztó jövedelmének nagyobb százalékát költi élelmiszerre, mint korábban. Ebben pedig a legmeghatározóbb ok, az árszínvonal növekedés volt. Továbbá a megkérdezettek nagyrésze azután sem mondott le egyes javainak redukált használatáról, ha az deficitet eredményezett a saját költségvetésében. (Például a megnövekedett benzin ár.)



